توريا جبران

توريا جبران ولا ثريا جبران، و سميتها لحقيقية السّعدية قريطيف (خلاقت ف دّار لبيضا ف 16 أكتوبر 1952 و توفّات ف دّار لبيضا ف 24 غشت 2020)، كانت فنّانة مسرحية و ممتّيلة و مرا سياسية مغريبية. سبقليها كانت وزيرة تّقافة بين 2007 و 2009، وكانت أول مرا فنّانة كاتّاخود لباليزة د هاد لقيطاع.

 حياتها 
السّعدية قريطيف خلاقت ف دّار لبيضا و كبرات ف حي عين الشّق. كنية "جبران" خداتها من عند راجل ختها لّي هو لّي تكلّف بيها و كبّرها من بعد ما توفّا لواليد ديالها. لواليدة ديالها كانت خدّامة مربّية ف دار لأطفال د عين الشّق و هو شّي لّي خلا السّعدية تدوز وقت كبير د صغرها فيها، و داكشّي لّي كبّر فيها روح تّضامن مع لمهمّشين و نّاس ضّعاف ف لمجتمع.

السّعدية بدات لمسرح و هي بنت عشر سنين و لعبات و هي صغيرة فوق لخشبة د لمسرح لبلدي د كازا و كان راجل ختها كايشجعها بزاف على لمسرح و عليها خدات كنيتو ف سميتها لفنّية. كانت أول فرقة لعبات معاها هي "الأخوة العربية" لّي كان كايسيرها عبد العظيم الشناوي، وكانت أول مسرحية ديالها سميتها "أولاد اليوم".

السّعدية قرات لبتيدائي و لّيسي ف كازا و كانت من نّسا لمغريبيات لّوالا لّي خداو شّهادة لبتيدائية ف لستيقلال.

من بعد لباك، تسجلات ف لمعهد د لمسرح لوطني د رّباط و خدات منّو ديبلوم التخصص المسرحي. كانت عندها ميولات سياسية و كاتلعب أدوار ف مسرحيات لّي كانو كايخلقو ليها مشاكيل مع لبوليس سّياسي د يامات لحسن تّاني. كانت محسوبة على حزب لتّيحاد لشتيراكي، يّامات كان حزب موعاريض، و وصل حد لمضايقات ل درجة أنها تخطفات فاش كانت غادية تشارك ف برنامج حواري سياسي ديال دّوزيم، هادوك لّي خطفوها تكرفسو عليها و قرّعو ليها شعرها.

ف 2007 تعيّنات وزيرة د تّقافة، مع لتّيحاد لشتيراكي، و فلعهد ديالها تدارو بزّاف د لحوايج مزيانة ل لفنانين لمغاربة بحال قانون لفنّان، لاكارط د لفنّان و تّغطية صّحية د لفنانين. ماكملاتش ف لوزارة بسباب لمرض ديالها.

 لكاريير لفنية ديالها 
تورّيا لعبات ف بزّاف د لأعمال ف لمسرح و تّلفزة و سّينيما.

كانت من رّواد د مسرح الهواة ف المغريب و لعبات مع بزّاف ديال لفراقي بحال "الشهاب"، "المعمورة"، "القناع الصغير" و لفرقة ديال لمسرحي لكبير الطيب الصّديقي لّي لعبات معاه مسرحية "ديوان عبد الرحمن المجذوب" ف 1980 و "ابو نواس" ف 1984 و "الف حكاية و حكاية في سوق عكاظ" ف 1985.

ف 1987 أسسات لفرقة د "مسرح اليوم" و كانت أول مسرحية ديالهوم "حكايات بلا حدود" لّي خرجها راجلها لمسرجي و لكاتب عبد الواحد عوزري و قتابس نّص ديالها من قصايد شّاعر سّوري محمد الماغوط.

 مسرحيات 

 ديوان عبد الرحمن المجذوب - الطيب الصديقي - 1980.
 أبو نواس - الطيب الصديقي - 1984.
 حكايات بلا حدود - مسرح اليوم - إخراج عبد الواحد عوزري - 1987.
 أربع ساعات في شاتيلا - 2001. (نصّ جان جوني).
 الشّمس تحتضر - نصّ: عبد اللطيف اللعبي.
 الشمس تحتضر.
 بوغابة.
 إمتا نبداو.
 امرأة غاضبة.
 حكايات بلا حدود.
 النمرود في هوليود.
 الجنرال.
 طير الليل
 اللجنة - نصّ من رواية صنع الله ابراهيم.
 أيام العز.

 أفلام 

 الناعورة - 1984.
 الزفت - 1984
 غراميات - 1984
 شفاه الصمت - 2001
 عطش - 2001
 عود الورد - 2007

 جوايز 

 وسام الاستحقاق الوطني (لمغريب).
 وسام لجمهورية لفرانساوية للفنون و الآداب من درجة فارس (فرانسا).
 جائزة الشارقة للإبداع المسرحي العربي 2008 (لإيمارات).

 مصادر 

تصنيف:زيادة 1952
تصنيف:مومتيلة مسراحية مغريبية
تصنيف:مومتيلات د لأفلام مغريبيات
تصنيف:وزيرة مغريبية
تصنيف:بيوغرافيا د نسا
تصنيف:وفيات 2020
تصنيف:موخريجين مسراحيين مغاربا
تصنيف:مقالات فيها مصدر و 3000 بايت
تصنيف:ناس تزادو ف الدار البيضا
تصنيف:ناس توفاو ف الدار البيضا
تصنيف:ناس د الدار البيضا